Ծիրանի ծառ (կինոփառատոն)

**«Ծիրանի ծառ» վավերագրական ֆիլմերի միջազգային փառատոն** (անգլերեն՝ **Apricot Tree International Documentary Film Festival**, նախկինում՝ **«Ծիրանի ծառ» էթնոգրաֆիկ ֆիլմերի միջազգային փառատոն**, հայտնի է նաև որպես **«Ծիրանի ծառ» ՄԿՓ**), ամենամյա կինոփառատոն, որը կայանում է Հայաստանի զանազան գյուղերում։

Փառատոնի նախաձեռնողը «Ֆիլմադարան» կինոմշակույթի զարգացման հասարակական կազմակերպությունն է։ Առաջին անգամ կազմակերպվել է 2015 թվականին՝ Երևանում, 2016-ին ներառել է Գյումրին, իսկ 2017-2022 թվականներին ամբողջովին տեղի է ունեցել Հայաստանի Արագածոտնի մարզի Ուջան գյուղում։ 2023-ից ի վեր անց է կացվում Հայաստանի Լոռու մարզի Դեբետ և Դսեղ գյուղերում։ Փառատոնին կից գործում է Գյուղական կինոդպրոցը, որի շրջանակում գյուղացի երեխաները սովորում են նկարահանել սեփական կարճամետրաժ ֆիլմերը։

Փառատոնի նպատակն է ապակենտրոնացնել մշակութային կյանքը Հայաստանում, որտեղ միջոցառումների մեծ մասը տեղի է ունենում մայրաքաղաք Երևանում, և ստեղծագործապես ոգեշնչել գյուղական բնակչությանը, միաժամանակ խթանելով միջմշակութային շփմանը հայ և այլազգի ստեղծագործողների միջև։ «Ծիրանի ծառ»-ը Հայաստանի միակ փառատոնն է, որտեղ վավերագրական կինոն առաջին պլան է բերված ու աշխարհում հազվադեպ կինոփառատոներից է, որ անցկացվում է գյուղում։

= Պատմություն =
 «Ծիրանի ծառ» կինոփառատոնը հիմնադրվել է 2015 թվականին և առաջին անգամ անցկացվել է Երևանում՝ կրելով «Ծիրանի ծառ» էթնոգրաֆիկ ֆիլմերի միջազգային փառատոն անվանումը։ Փառատոնի գաղափարը ծնվել է կինոգետ ու կինոռեժիսոր Գարեգին Զաքոյանի և կինոռեժիսոր, «Ոսկե ծիրան» կինոփառատոնի հիմնադիր տնօրեն Հարություն Խաչատրյանի զրույցում։ Խաչատրյանը մասնակցել է նաև փառատոնի հիմնադիր ժողովին։ Այդ տարի բոլոր ցուցադրությունները տեղի ունեցան Երևանի «Մետաքսի ճանապարհ» (Silk Road) հյուրանոցում, որտեղ հետագա տարիներին ևս փառատոնային միջոցառումներ են եղել։ Առաջին փառատոնի կայացմանը մեծապես նպաստել են Ժողովրդական արվեստի «Հանցույց» հիմնադրամն ու դրա տնօրեն Լևոն Դեր Բեդրոսսյանը։ 

2016 թվականին փառատոնի կազմակերպիչները հիմնադրել են «Ֆիլմադարան» կինոմշակույթի զարգացման ՀԿ-ն, որը և կազմակերպում է փառատոնն առայսօր։ Նույն թվականին փառատոնն ընդլայնել է ցուցադրությունների աշխարհագրությունը՝ Երևանի հետ մեկտեղ ներառելով Գյումրին և Ուջանը։ Բացման արարողությանը ցուցադրվել է մեծանուն կինոռեժիսոր Ժան Ռուշի «Մեկ ամռան խրոնիկա» (1961) ֆիլմը՝ հեղինակի 100-ամյակի կապակցությամբ։  

2017 թվականին փառատոնը հաստատվել է Հայաստանի Արագածոտնի մարզի Ուջան գյուղում, որտեղ ապրում էին մասնակիցներն ու որտեղ տեղի էին ունենում հիմնական փառատոնային միջոցառումները։ Փառատոնի՝ Ուջանում հաստատմանը մեծապես աջակցել է կինոպրոդյուսեր, գործարար Մարտուն Ադոյանը։ 
մինի|«Ուջանյան պատմություն» վավերագրական ֆիլմի պրեմիերան 2021 թվականի «Ծիրանի ծառ» կինոփառատոնի բացման արարողության ժամանակ։|ձախից
2021 թվականին փառատոնի բացման արարողությանը ցուցադրվեց իրանցի ռեժիսոր Շահրամ Բադախշան Մեհրի «Ուջանյան պատմություն» (*Ujan Story*) դոկուդրաման։ Ռեժիսորն առաջին անգամ Հայաստան էր եկել 2017 թվականի փառատոնի շրջանակում՝ արժանանալով Լիամետրաժ ֆիլմերի մրցույթի Գլխավոր մրցանակին, և այնքան ոգեշնչված էր գյուղական մթնոլորտով, որ 2019-ին վերադարձավ նկարահանող խմբի հետ ու լիամետրաժ վավերագրական ֆիլմ նկարահանեց Ուջանում։ 2022 թվականին Հայաստանում ֆիլմ է նկարահանել փառատոնի մասնակիցներից ևս մեկը՝ շվեդ ռեժիսոր Կնուտե Վեսթերը։ 

2023 թվականին, ձգտելով կրկին ընդլայնել փառատոնային աշխարհագրությունն ու փառատոնի հայեցակարգը գործարկել այլ գյուղական համայնքներում, «Ծիրանի ծառ» ՄԿՓ-ն տեղափոխվեց Լոռու մարզի Դեբետ գյուղ (այժմ՝ Դեբեդ)։ Այդ տարի փառատոնի ֆիլմացանկում, ի թիվս այլ ծրագրերի, կար «Մունք ուրուր օնինք» ծրագիրը՝ նվիրված շրջափակված Արցախին։ 2024-ին փառատոնի ժամանակ ցուցադրություններ եղան նաև Դեբեդի հարևան Դսեղ գյուղում և մասնավորապես՝ Հովհաննես Թումանյանի տուն-թանգարանում, որտեղ փառատոնը հարգանքի տուրք մատուցեց Սերգեյ Փարաջանովին՝ նրա 100-ամյակի կապակցությամբ։
ձախից|մինի|350x350փքս|Բացօթյա ցուցադրություն Դեբեդում «Ծիրանի ծառ» ՄԿՓ 2024-ի ժամանակ։
Փառատոնի ցուցադրությունների մեծ մասը տեղի է ունենում երեկոյան՝ բաց երկնքի տակ, սակայն ցերեկային ցուցադրությունները լինում են գյուղերի մշակույթի ակումբներում։ Փառատոնի օրերին տեղի են ունենում բազմատեսակ աշխատարաններ տեղացի ու արտասահմանցի սկսնակ ռեժիսորների և գյուղացի դեռահասների համար, իսկ փառատոնի մասնակիցները հրավիրվում են գրեթե ամենօրյա էքսկուրսիաների։

Տարիների ընթացքում գործընկերային կապեր են ձևավորվել մի շարք միջազգային կինոփառատոների հետ, այդ թվում՝ «Millenium» կինոփառատոնը (Բրյուսել, Բելգիա), «Cinemistica» միջազգային կինոփառատոնը (Գրանադա, Իսպանիա), CineDoc-Tbilisi (Վրաստան) և Բելգրադի էթնոլոգիական կինոյի միջազգային փառատոնը (Սերբիա)։ 

Հիմնադրումից մինչև 2023 թվականը փառատոնի տնօրենն էր կինոգետ ու կինոռեժիսոր Գարեգին Զաքոյանը։ 2024-ից տնօրենն է կինոգետ Արթուր Վարդիկյանը։ Փառատոնի համահիմնադիրներն ու հիմնական կազմակերպիչներն են Զաքոյանը, Վարդիկյանը, կինոռեժիսոր Վահան Խաչատրյանը, պրոդյուսեր ու ծրագրավորող Արմէն Պետրոսեանը և կինոռեժիսոր Նաիրա Սարգսյանը։

Տարբեր տարիներին փառատոնը համագործակցել է Հայաստանի մշակույթի նախարարության, ապա Հայաստանի ԿԳՄՍ նախարարության հետ, Հ․ Հովնանյան ընտանեկան հիմնադրամի, «Ոսկե ծիրան» կինոյի զարգացման հիմնադրամի, Ժողովրդական արվեստի «Հանգույց» հիմնադրամի, Երևանի «Գյոթե» կենտրոնի, Հայաստանում Ֆրանսիայի դեսպանության և Ֆրանսիական ինստիտուտի, Հայաստանում Սերբիայի դեսպանության, Հայաստանում Նիդերլանդների դեսպանության, Հայաստանում Բուլղարիայի դեսպանության, Հայ-ռուսական (Սլավոնական) համալսարանի և այլ գործընկերների հետ։

10 տարում «Ծիրանի ծառ» ՄԿՓ-ն Երևանում և մարզերում ցուցադրել է շուրջ 250 լիամետրաժ ու կարճամետրաժ ֆիլմ, որոնց գերակշիռ մասը հայերեն է թարգմանվել առաջին անգամ։ Իր պատմության ընթացքում փառատոնն ունեցել է հազարավոր հանդիսականներ, հյուրընկալել է շուրջ 120 արտասահմանցի և տեղացի մասնակցի։

## Կինոդպրոց
մինի|Դեբետի կինոդպրոց, 2023 թվական
2019 թվականից ի վեր փառատոնին կից գործում է Գյուղական կինոդպրոցը, որի շրջանակում գյուղացի երեխաները՝ «Ֆիլմադարան» ՀԿ-ի և փառատոնի մասնակից մասնագետների աջակցությամբ, սովորում են նկարահանել սեփական կարճամետրաժ ֆիլմերը։ Ծրագրի արդյունքում ստեղծված կարճամետրաժներն ավանդաբար ցուցադրվում են այդ տարվա փառատոնի փակման արարողությանը։ Կինոդպրոցից առաջ՝ 2017 թվականին, Հայ-ռուսական (Սլավոնական) համալսարանի կինոուսանողները ֆիլմ էին նկարահանում Ուջանում՝ փառատոնի օրերին։

= Նպատակ =
Գյուղական փառատոն կազմակերպելու ցանկությունը ծնվել է Հայաստանում մշակութային կյանքն ապակենտրոնացնելու և գյուղական համայնքը դրա ակտիվ մասնակից դարձնելու ձգտումից։ Փառատոնի ընթացքում տեղացի և արտասահմանցի մասնակիցներն ապրում են գյուղացիների հետ նույն միջավայրում, երբեմն՝ գյուղացիների տներում, և բացառիկ հնարավորություն են ստանում անմիջականորեն ծանոթանալու հայ գյուղական մշակույթին և հայկական գյուղի կենցաղին։ Գյուղացիներն իրենց հերթին նոր աշխարհընկալումներ տեսնելու, այլազգիներին և նրանց ֆիլմերի միջոցով՝ այլ մշակույթներն ու սովորույթները ճանաչելու հնարավորություն են ստանում։
ձախից|մինի|9-րդ «Ծիրանի ծառ» ՄԿՓ-ի փակման արարողությունը (օգոստոսի, 2023)
Կազմակերպիչների համոզմամբ՝ «ներկայումս Հայաստանում կինոոլորտը և ընդհանրապես մշակույթը խորը ճգնաժամ են ապրում, և սա վերաբերում է ոչ միայն արտադրվող ֆիլմերի որակին ու բուհական կրթության անարդյունավետությանը, այլև ամենակարևորը՝ հանդիսականի ճաշակին ու ընկալունակությանը։ Եվ քանի որ հենց մշակույթը, արվեստն ու գիտությունն են ունակ հակակշիռ լինել սպառողական մտածողության կարծրատիպերին, ուստի փառատոնի, կինոդպրոցի և «Ֆիլմադարան» ՀԿ-ի  գերխնդիրն է պատրաստել կիրթ, ազատ ստեղծագործական մտքով օժտված քաղաքացիներ»։

Փառատոնի հիմնադիր և «Ֆիլմադարան» ՀԿ նախագահ կինոգետ ու կինոռեժիսոր Գարեգին Զաքոյանի խոսքով․ «Ուրիշի հետ շփվելիս ենք մենք միայն ճանաչում մեզ: Ճանաչելով զիս՝ ձգտում ենք ճանաչել նաև օտարին, և ճանաչելով միայն լցվում ենք նրա հանդեպ համակրանքով։ Եվ հակառակը՝ անծանոթն ու անհասկանալին անվստահություն, վախ ու թշնամանք են ծնում։ Ճանաչել տարբեր ազգերի ու ցեղերի, սոցիալական ու կրոնական խմբերի կյանքն ու բարքը, նրանց ավանդույթները, խնդիրներն ու ապրումները՝ սա է «Ծիրանի ծառի» կոչն ու ձգտումը: Եվ ոչինչ չի կարող ավելի լավ ու արդյունավետ իրականացնել այդ ձգտումը, քան «վավերագրական» կինոարվեստը, որի շնորհիվ հանդիսատեսը ոչ միայն տեսնում, այլև ապրումակցում է էկրանային իրականությանը»:

= Ծրագիր =
մինի|«Ծիրանի ծառ» կինոփառատոնի մրցանակային գորգեր
Առաջին տարիներին փառատոնը հիմնականում ցուցադրում էր ազգագրական կամ մարդաբանական բնույթ կրող վավերագրական ֆիլմեր, սակայն 2017-ից ի վեր «Ծիրանի ծառ»-ն ընդլայնել է իր ձևաչափը։ Փառատոնային ծրագրերում ներառվում են ոչ խաղարկային բոլոր ժանրերի՝ ազգագրական, մարդաբանական, փորձարարական, անիմացիոն և այլ կինոնկարներ։ Պարբերաբար ծրագիրը համալրվում է նաև խաղարկայինի ու ոչ խաղարկայինի սահմանագծին գտնվող ֆիլմերով։ 2021-ին Վարդիկյանն ասում է․ «Մեր չափանիշը միշտ էլ բարձր գեղարվեստական որակն է եղել ու փորձում ենք ուրիշ սահմանափակում չդնել: Շատ անգամ մեր` զուտ վավերագրական ձևաչափից էլ ենք դուրս  գալիս՝ ներառելով խաղարկայինի ու ոչ խաղարկայինի սահմանագծին գտնվող ֆիլմեր»։  

Յուրաքանչյուր տարի փառատոնի շրջանակում ցուցադրվում է 30-40 վավերագրական՝ ոչ խաղարկային կինոնկար՝ աշխարհի տարբեր ծայրերից։ Բոլոր ֆիլմերը թարգմանվում են և ցուցադրվում հայերեն ու անգլերեն ենթագրերով։ 

Փառատոնի հիմնական բաժիններն են՝

* Լիամետրաժ ֆիլմերի մրցույթը (>45’)
* Կարճամետրաժ ֆիլմերի մրցույթը (<45’)
* Արտամրցութային ծրագրեր

Վերջինումս սովորաբար տեղ են գտնում թեմատիկ ծրագրեր, հետահայաց ծրագրեր և հարգանքի տուրքեր։

= Հաղթողներ =
մինի|Ամենաառաջին «Ծիրանի ծառ» ՄԿՓ-ի դափնեկիրները (2015)
## 2015
**Լիամետրաժ ֆիլմերի մրցույթ**

Գլխավոր մրցանակ․ Բեռլինյան օրագիր (Ռոզմարի Բլանկ, Նիդերլանդներ)

Ժյուրիի հատուկ մրցանակ․ Լինում է չի լինում (Կազիմ Օզ, Թուրքիա)

**Կարճամետրաժ ֆիլմերի մրցույթ**

Գլխավոր մրցանակ․ Երբ ես թռչուն եմ (Մոնիկա Պավլյուչուկ, Լեհաստան)

Ժյուրիի հատուկ մրցանակ․ Ահա՛ Թեհրանը (Սաիդ Հադադի, Իրան)

**Հայաստանի կինեմատոգրաֆիստների միության Հատուկ մրցանակ**

Այսպես խոսեց ավագը (Համիդ Ջաֆարի, Իրան)

Հեռու մոտիկ (Բենիամին Գևորգյան, Հայաստան)

## 2016
**Լիամետրաժ ֆիլմերի մրցույթ**

Գլխավոր մրցանակ․ Կարող եմ մտնել (Կոշտանա Բանովիչ, Նիդերլանդներ)

Ժյուրիի հատուկ մրցանակ․ Բնակավայր․ անձնական գրառումներ (Էմիլիանո Դանտե, Իտալիա)

**Կարճամետրաժ ֆիլմերի մրցույթ**

Գլխավոր մրցանակ․ Սուրբ Աստված (Վլադլենա Սանդու, Ռուսաստան)

Ժյուրիի հատուկ մրցանակ․ Աշխարհի վերջը (Մոնիկա Պավլյուչուկ, Լեհաստան)

**«Ֆիլմադարան» ՀԿ Հատուկ մրցանակ**

Եվրոպայի արքա Կառնավալը (Ջովանի Կեզիչ/ Միկելե Տրենտինի, Իտալիա)

**Հայաստանի կինեմատոգրաֆիստների միության Հատուկ մրցանակ**

Արմատներ (Ֆելիչե Ֆորնաբայո, Իտալիա)

## 2017
**Լիամետրած ֆիլմերի մրցույթ**

Գլխավոր մրցանակ․ Հետզհետե (Շահրամ Բադախշան Մեհր, Իրան)

**Ժյուրիի հատուկ մրցանակ․** Պետրիլա մոլորակը (Անդրեյ Դասկալեսկու, Ռումինիա)

**Կարճամետրաժ ֆիլմերի մրցույթ**

Գլխավոր մրցանակ․ Սիբիրական տապան (Պավել Սկորոբոգատով, 2017)

Ժյուրիի հատուկ մրցանակ․ Մեկ անգամ ամռանը (Սիրական Աբրոյան, Հայաստան/ Ֆրանսիա/ Վրաստան)

**«Ֆիլմադարան» ՀԿ Հատուկ մրցանակ**

Երեխաների մաշկի վրա (Ադրիանո Զեկա, Իտալիա)

**Ուջան համայնքի Հատուկ մրցանակ**

հանգույց (Ացուշի Կոյկե, Ճապոնիա/ Նորվեգիա) 

## 2018
**Լիամետրաժ ֆիլմերի մրցույթ**

Գլխավոր մրցանակ. Սա է կյանքը (Վախտանգ Կունցև-Գաբաշվիլի, Վրաստան)

Ժյուրիի հատուկ մրցանակ. Ուրիշները (Այշե Պոլաթ, Թուրքիա/ Գերմանիա)

**Կարճամետրաժ ֆիլմերի մրցույթ**

Գլխավոր մրցանակ. Հանդիպում (Ռեզա Մաջլեսի, Իրան)

Ժյուրիի հատուկ մրցանակ. Հաց թռչունի համար (Ալեքսանդրա Ստրելյանայա, Ռուսաստան)

**«Ֆիլմադարան» ՀԿ Հատուկ մրցանակ**

Ժան Ռուշ․ արկածախնդիր ռեժիսորը (Լորան Վեդրին, Ֆրանսիա)

**Ուջան համայնքի Հատուկ մրցանակ**

Սիբիրի մեծ գետերը․ Բիրյուսա (Պավել Ֆատախուտդինով, Ռուսաստան)

## 2019
**Լիամետրաժ ֆիլմերի մրցույթ**

Գլխավոր մրցանակ․ Օրիժին (Աշոտ Մկրտչյան, Հայաստան)

Ժյուրիի հատուկ մրցանակ․ Ցատկախաղ (Դաշա Դեմուռա, Բելառուս/ Ռուսաստան)

**Կարճամետրաժ ֆիլմերի մրցույթ**

Գլխավոր մրցանակ. Երջանիկ Այսօր (Ջուլիո Տոնինչելի, Ֆրանսիա/ Իտալիա/ Ուգանդա)

Ժյուրիի հատուկ մրցանակ. Օյմոկ (Կասիետ Կուբանիչբեկ կիզի, Ղրղզստան)

Հատուկ հիշատակում. Դեկտեմբեր (Արման Հարությունյան, Հայաստան)

**«Ֆիլմադարան» ՀԿ հատուկ մրցանակ**

Արվեստանոց (Սերգեյ Կարանդաշով, Ռուսաստան)

**Ուջան համայնքի հատուկ մրցանակ**

Սիրելին (Յասեր Թալեբի, Իրան)

**Ժողովրդական արվեստի «Հանգույց» հիմնադրամի հատուկ մրցանակ**

Իսկական կապույտ (Սվատի Դանդեկար, Հնդկաստան)

**Էթնոաշխարհագրական հետազոտությունների հիմնադրամի մրցանակ**

Ծննդյան օրը (Անդրեյ Կիսելյով, Ռուսաստան)

## 2020
**Լիամետրաժ ֆիլմերի մրցույթ**

Գլխավոր մրցանակ․ Հոտի հերոսը (Տոն վան Զանտվորտ, Նիդերլանդներ)

Ժյուրիի հատուկ մրցանակ․ Մարող գյուղը (Լիու Ֆեյֆան, Չինաստան)

**Կարճամետրաժ ֆիլմերի մրցույթ**

Գլխավոր մրցանակ․ Աշո (Ջաֆար Նաջաֆի, Իրան)

Ժյուրիի հատուկ մրցանակ․ Ցավը իմ (Ֆարշիդ Ախլաղի, Ավստրալիա)

**«Ֆիլմադարան» ՀԿ-ի Հատուկ մրցանակ**

Կորած հիշողություն (Զլատինա Ռուսևա, Բուլղարիա/ Բելգիա)

**Ուջան համայնքի Հատուկ մրցանակ**

Լիամետրաժ․ Ամփոփում (Անդրեյ Կուտիլո, Լեհաստան)

Կարճամետրաժ․ Էլի կգաս, պապ/ Ո՞վ է այդ պապը (Հովհաննես Իշխանյան, Հայաստան)

**Ժողովրդական արվեստի «Հանգույց» հիմնադրամի Հատուկ մրցանակ**

Օբոն (Անդրե Հյորման/ Աննա Սամո, Գերմանիա/ Ճապոնիա)

**Մարտուն Ադոյանի անվան Հատուկ մրցանակ**

Աքադիանա (Գիյոմ Ֆորնյե/ Սամուել Մատյո/ Յանիք Նոլին, Կանադա)

## 2021
**Լիամետրաժ ֆիլմերի մրցույթ**

Գլխավոր մրցանակ․ Այլուր, ամենուր (Իզաբել Ինգոլդ/ Վիվիան Պերելմուտեր, Բելգիա)

Ժյուրիի հատուկ մրցանակ․ Մերկապար ու պատերազմ (Անդրեյ Կուտիլո, Բելառուս/ Լեհաստան) 

**Կարճամետրաժ ֆիլմերի մրցույթ**

Գլխավոր մրցանակ․ Ոգիներ և քարեր․ ազորական առասպել (Այլին Գյոքմեն, Շվեյցարիա/ Պորտուգալիա)

Ժյուրիի հատուկ մրցանակ․ Բալորա (Աբդուլղադեր Խալեդի, Իրան)  

**«Ֆիլմադարան» ՀԿ-ի Հատուկ մրցանակ**

Լիամետրաժ․ Մարդը, որ փնտրում էր իր որդուն (Դելֆին Դելոժե/ Ստեֆան Կոռեա, Ֆրանսիա/ Չինաստան)

Կարճամետրաժ․ Տուն (Սմադար Էպշտեյն Փալգի, Իսրայել)

**Ուջան համայնքի Հատուկ մրցանակ**

Լիամետրաժ․ Երբ հալում է ձյունը (Ալեքսեյ Գոլովկով, Ռուսաստան) 

Կարճամետրաժ․ Կայսերական օրորը (Ֆիլիպո Ֆոսկարինի/ Մարտա Վիոլանտե)

**Ժողովրդական արվեստի «Հանգույց» հիմնադրամի Հատուկ մրցանակ**

Կովերը տանիքին (Ալդո Գուգոլց, Շվեյցարիա) 

**Մարտուն Ադոյանի անվան Հատուկ մրցանակ**

Քալ Ֆաթմեհ (Մեհդի Զամանփուր Կիասարի, Իրան)

## 2022
**Լիամետրաժ ֆիլմերի մրցույթ**

Գլխավոր մրցանակ․ Մութ ալ անտառ (Ցզին Հուաչին, Չինաստան)

Ժյուրիի հատուկ մրցանակ․ Քըշ-քըշ (Լեա Նաջար, Լիբանան/ Գերմանիա/ Կատար)

**Կարճամետրաժ ֆիլմերի մրցույթ**

Գլխավոր մրցանակ․ Զագրոսի յոթ համանվագներ (Փերվիզ Ռոսթեմի, Իրան/Քրդստան) 

Ժյուրիի հատուկ մրցանակ․ Եվ գալիս է երեկոն (Մայա Նովակովիչ, Սերբիա/Բոսնիա և Հերցեգովինա)

**Ֆիլմադարան ՀԿ-ի Հատուկ մրցանակ**

Լիամետրաժ․ Ուղևորություն դեպի մթնշաղ (Աուգուստո Կոնտենտո, Ֆրանսիա/Իտալիա)

Կարճամետրաժ․ Կորսված Հայաստանը որոնելիս (Թհու Ան Նգույեն, Ռուսաստան/Հայաստան)

**Ուջան համայնքի Հատուկ մրցանակ**

Լիամետրաժ․ Արտավազդ Փելեշյան․ կինոռեժիսորը տիեզերագնաց է (Վենսան Սորել, Ֆրանսիա)

Կարճամետրաժ․ Դեմքս ցույց չտաս (Կնուտե Վեսթեր, Շվեդիա)

**Ժողովրդական արվեստի «Հանգույց» հիմնադրամի Հատուկ մրցանակ**

ձայներ (Դանիել Կեմենի, Շվեյցարիա)

**Մարտուն Ադոյանի անվան Հատուկ մրցանակ**

Երկիր իգական (Քորթնի Սթիվենս, ԱՄՆ)

**«Millenium» կինոփառատոնի Հատուկ մրցանակ**

Մութ ալ անտառ (Ցզին Հուաչին, Չինաստան)

## 2023
**Լիամետրաժ ֆիլմերի մրցույթ**

Գլխավոր մրցանակ․ Ամերիկյան հատվածը (Քորթնի Սթիվենս/Պաչո Վելեզ, ԱՄՆ)

Ժյուրիի հատուկ մրցանակ․ Եվ արքան ասաց՝ որպիսի հրաշք սարք (Աքսել Դանիելսոն/Մաքսիմիլիեն Վան Էրթրիք, Շվեդիա/Դանիա)

**Կարճամետրաժ ֆիլմերի մրցույթ**

Գլխավոր մրցանակ․ Աքերոն (Մանուել Մունյոզ Ռիվաս, Իսպանիա)

Ժյուրիի հատուկ մրցանակ․ Հայտնաբերողներին հայտնաբերողը (Սի․ Էս․ Նիքոլսոն, Նորվեգիա)

**«Ֆիլմադարան» ՀԿ-ի Հատուկ մրցանակ**

Այն ամենը, ինչ տեսնում եք (Նիկի Պադիդար, Նիդերլանդներ)

**Դեբետ գյուղի Հատուկ մրցանակ**

Որտեղ մեռնում են քամիները (Պեյման Ալիպուր, Իրան)

**Ժողովրդական արվեստի «Հանգույց» հիմնադրամի Հատուկ մրցանակ**

Դաշտերի դեվերը (Կյարա Ֆաջյոնատո, Իտալիա)

**Մարտուն Ադոյանի անվան Հատուկ մրցանակ**

Ձին (Աշոտ Մկրտչյան, Հայաստան)

## 2024
**Լիամետրաժ ֆիլմերի մրցույթ**

Գլխավոր մրցանակ․ Բազա (Վադիմ Դումեշ, Ֆրանսիա)

Ժյուրիի հատուկ մրցանակ․ Կրակ ցեխի մեջ (Կատարինա Լարանժեյրո/Դանիել Բարոկա, Պորտուգալիա)

**Կարճամետրաժ ֆիլմերի մրցույթ**

Գլխավոր մրցանակ․ Գիշերային երգ (Ֆելիքս Լամարշ, Կանադա)

Ժյուրիի հատուկ մրցանակ․ Կորցնելու վարպետը (Գիորգի Պարկոսաձե, Վրաստան/Հունգարիա/Բելգիա/Պորտուգալիա)

**«Ֆիլմադարան» ՀԿ-ի Հատուկ մրցանակ**

Կասաբլանկա (Ադրիանո Վալերիո, Ֆրանսիա/Իտալիա)

**Դեբեդ գյուղի Հատուկ մրցանակ**

Պտիցա (Ալինա Մաքսիմենկո, Լեհաստան)

**Ժողովրդական արվեստի «Հանգույց» հիմնադրամի Հատուկ մրցանակ**

Ձախավեր լիճը (Ֆարազ Ֆադայան, Իրան)

**Մարտուն Ադոյանի անվան Հատուկ մրցանակ**

Միայն Գոդար (Առնո Լամբեր/Վենսան Սորել, Ֆրանսիա)

= Ծանոթագրություններ =

Կատեգորիա:2015 հիմնադրումներ Հայաստանում
Կատեգորիա:Հայաստանի փառատոներ